Diari Oficial de la Generalitat Valenciana


Sumari del DOGV 2839, del 02-10-1996 (1996/839404)

ACORD de 18 de juliol de 1996, de la Comissió Territorial d'Urbanisme de València, que aprova definitivament l'homologació del sector S-1 industrial, del municipi de Carlet.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   2839

Data del DOGV
:   02-10-1996

Secció del DOGV
:   ALTRES DISPOSICIONS

Número del document
:   1996/839404


Data del document
:   18-07-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 18 de juliol de 1996, de la Comissió Territorial d'Urbanisme de València, que aprova definitivament l'homologació del sector S-1 industrial, del municipi de Carlet.   
La Comissió Territorial d'Urbanisme de València, en la sessió del 18 de juliol de 1996, va adoptar l'acord següent:  
Vist l'expedient tramés per l'Ajuntament de Carlet que fa referència a l'homologació del sector S-1 industrial, i de conformitat amb els següents  
Antecedents de fet  
Primer. El ple de l'ajuntament va aprovar inicialment el projecte en la sessió del 28 de març de 1996 i, després del període escaient d'informació pública, en el qual no es va presentar cap al·legació, el va aprovar provisionalment el 30 de maig de 1996.  
Segon. El projecte consta de memòria, plànols d'informació i plànols d'ordenació. S'han tramés dues còpies del projecte, diligenciades com cal.  
Tercer. La finalitat del projecte és l'homologació d'un sector de sòl urbanitzable no programat d'ús industrial. Les determinacions fonamentals de l'homologació són les que s'indiquen tot seguit:  
- Sectorització  
L'àrea d'actuació se situa a l'est del nucli urbà i del riu Magre, i al sud de la carretera VV-3023 que serveix d'accés a la població, al costat del sòl urbà industrial. Comprèn una superfície total de 129.280 m2. Els terrenys estan classificats com a sòl urbanitzable no programat d'ús industrial en el Pla General d'Ordenació Urbana vigent. Es justifica que la ubicació de l'àrea és la millor per a l'objectiu proposat, ja que té la màxima accessibilitat per la proximitat de l'enllaç amb la CN-340 i al futur enllaç de la variant Carlet-l'Alcúdia de la carretera CV-50.  
El sector a què fa referència aquesta homologació coincideix amb l'àmbit de l'àrea de reserva per a patrimoni públic de sòl, amb el de l'actuació integrada que es desplegarà per mitjà del programa corresponent i amb el de l'única unitat d'execució delimitada.  
Els límits del sector els constitueixen bé els elements de la xarxa viària, bé la futura franja de protecció de la variant Carlet-l'Alcúdia de la carretera CV-50 o bé el sòl no urbanitzable.  
- Xarxa primària  
Es defineixen com a elements de la xarxa primària l'enllaç amb la carretera VV-3023 i una part d'aquesta carretera, titularitat de la Diputació Provincial, així com 12.928 m2 de parc públic, al costat del riu Magre, en compliment de l'exigència del pla general vigent d'adscriure a cada sector de sòl urbanitzable no programat una superfície de sistema general d'espais lliures del 10% de la superfície del sector.  
- Seqüència lògica  
Es justifica en el fet que com que aquest sector és el més pròxim a l'enllaç amb la carretera és el que s'ha de desenvolupar en primer lloc. Les condicions de connexió que s'exigeixen per al desenvolupament del sector són l'execució de l'enllaç amb la carretera VV-3023 i la urbanització del viari principal que servirà d'accés a la resta de sectors. Expressament s'indica la no vinculació de la realització de la variant Carlet-l'Alcúdia de la carretera CV-50 al desenvolupament d'aquest sector.  
- Directrius  
Els objectius principals que cal considerar en la redacció del pla parcial són els següents:  
Accés únic des de la carretera VV-3023  
Zona verda com a barrera de protecció a la variant  
Usos:  
- Dominant: indústria normal.  
- Compatible: terciari, dotacional i servei públic.  
- Exclòs: residencial.  
Edificabilitat:  
- Bruta: 0,70 m2/m2  
- Neta: 1,00 m2/m2  
- Classificació de sòl  
L'homologació no afecta la classificació de sòl, ja que actua en l'interior del sòl urbanitzable no programat i inclou només el sòl no urbanitzable necessari per a millorar l'accés de l'actual carretera per mitjà de vies d'acceleració i desacceleració. En conseqüència, no cal declaració d'impacte ambiental.  
- Aprofitament tipus  
Es delimita una única àrea de repartiment i resulta un aprofitament tipus de 0,70 m2/m2. Es tracta d'una actuació de l'ajuntament per expropiació (legitimada per una delimitació d'àrea de reserva per a patrimoni públic de sòl i que s'ha de desenvolupar mitjançant un projecte d'expropiació), per la qual cosa no es pot parlar d'excessos d'aprofitaments ni té sentit incloure la zona de parc públic en els càlculs de l'aprofitament tipus.  
Quart. El 15 de maig de 1996, es va sol·licitar un informe del Servei d'Explotació de Vies i Obres de la Diputació Provincial que, fins ara, no s'ha rebut.  
Cinquè. Carlet té un Pla General d'Ordenació Urbana aprovat definitivament per la Comissió Provincial d'Urbanisme el 16 de desembre de 1980. L'1 de gener de 1990 tenia 14.276 habitants.  
Fonaments de dret  
Primer. L'homologació és necessària per al desenvolupament dels sòls urbanitzables no programats, de conformitat amb el que estableix la disposició transitòria segona, apartat 2, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).  
Segon. Juntament amb aquesta homologació s'ha tramitat simultàniament un pla especial per a la delimitació d'àrea de reserva per a patrimoni públic de sòl que afecta el mateix àmbit territorial. Posteriorment, es tramitaran els documents següents: projecte d'expropiació, pla parcial i programa per al desenvolupament de l'actuació integrada.  
Tercer. Atès que es tramita l'homologació del sector, serà innecessària la cèdula d'urbanització, ja que en el mateix expedient d'homologació es verifica el compliment de l'article 17.4 de la LRAU, segons el qual s'estableixen detalladament les condicions objectives que s'han de complir perquè siga possible la incorporació de cada tram d'urbanització al context global del territori. D'altra banda, com que en el document d'homologació s'adjunta l'ordenació detallada del sector, es pot certificar també que aquesta ordenació no afecta l'ordenació estructural que resulta així definida en el mateix expedient d'homologació.  
Quart. Es tracta d'una homologació complementària, pel que fa a l'abast material, i sectorial, quant a l'abast territorial, tal com defineix aquests conceptes la Instrucció de Planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.  
Cinquè. La tramitació és correcta i la documentació està completa, de conformitat amb el que estableix la disposició transitòria primera, punt dos, de la LRAU, en relació amb l'apartat III de la Instrucció d'Homologació.  
Sisè. Respecte de la delimitació del sector cal fer les observacions següents:  
D'una banda es compleix un dels requisits exigits per l'article 20 de la LRAU que consisteix en el fet que la sectorització es faça tenint en compte la manera més idònia d'estructurar la utilització urbanística del territori: en aquest cas, es fa segons l'ordenació de la zona i no sobre la base de la parcel·lació que hi ha.  
Tanmateix, un altre dels requisits de l'article esmentat, el que fa referència al fet que el perímetre dels sectors es configure amb eixos viaris i alineacions pròpies de la xarxa primària o estructural de dotacions o, excepcionalment, amb els límits del sòl no urbanitzable, no es compleix totalment en la proposta presentada. Efectivament, tret de la vora nord-est de l'actuació que, excepcionalment, es pot admetre el seu límit directe amb el sòl no urbanitzable i la vora sud-oest que limita amb la zona de protecció de la futura variant, la resta de vores de l'actuació la constitueixen els vials i les dotacions, però que no tenen la consideració de xarxa primària. En aquest sentit, i en sintonia amb l'exigència legal que analitzem, la Instrucció d'Homologació abans esmentada indica en l'apartat II.5 que «els requisits legalment exigits per a la correcta delimitació de sectors de planejament poden fer necessari recolzar en aquesta xarxa primària les línies perimetrals d'aquella delimitació sectorial o prendre-la com a referent funcional». Més avant, en l'apartat següent, també s'insisteix en el fet que «la definició de la xarxa primària de reserva de sòl per a infrastructures públiques i dotacions és important a l'hora de complir els requisits legals que estableix l'article 20 de la llei». Tot això determina que el perímetre dels sectors, atesa la funció estructuradora respecte a la subdivisió del territori en sectors per al seu desenvolupament urbanístic, haja de tenir necessàriament la consideració d'element de xarxa primària. Això, a més a més, coincideix amb el que estableix l'article 17.2.C de la LRAU quan determina que seran elements de la xarxa primària les infrastructures i dotacions que hagen d'integrar l'estructura del desenvolupament urbanístic.  
Com a conseqüència de tot el que s'ha exposat, els vials de vora de l'actuació tindran la consideració d'elements de la xarxa primària.  
Setè. La Comissió Territorial d'Urbanisme és l'òrgan competent per a emetre dictamen resolutori sobre l'homologació dels plans urbanístics de municipis de menys de 50.000 habitants, de conformitat amb el que estableixen el text de la Instrucció de Planejament 1/1996, sobre homologació dels plans d'urbanisme a la Llei 6/1994, en relació amb l'article 10.A, per remissió de l'article 9.1, ambdós del Decret 77/1996, de 16 d'abril, del Govern Valencià, pel qual s'aprova el Reglament dels òrgans Urbanístics de la Generalitat Valenciana.  
A la vista de tots els antecedents, la Comissió Territorial d'Urbanisme acorda aprovar definitivament l'homologació del sector S-1 industrial, del municipi de Carlet.  
L'Ajuntament de Carlet haurà de notificar el contingut d'aquest acord a tots els particulars interessats en l'expedient abans esmentat.  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció d'aquesta resolució.  
Tot això sense perjudici que es puga interposar qualsevol altre recurs que es considere oportú.  
València, 18 de juliol de 1996.- El secretari de la Comissió Territorial d'Urbanisme: José Manuel Palau Navarro.